KIRJALLINEN KYSYMYS E-2327/00 esittäjä(t): Klaus-Heiner Lehne (PPE-DE) komissiolle. Yhdistyneen kuningaskunnan Immigration and Asylum Act vuodelta 1999.



Virallinen lehti nro 136 E , 08/05/2001 s. 0021 - 0022



KIRJALLINEN KYSYMYS E-2327/00 esittäjä(t): Klaus-Heiner Lehne (PPE-DE) komissiolle (11. heinäkuuta 2000) Aihe: Yhdistyneen kuningaskunnan Immigration and Asylum Act vuodelta 1999 Vuodelta 1999 peräisin olevaan Yhdistyneen kuningaskunnan Immigration and Asylum Act -asiakirjaan sisältyy joukko velvoitteita, jotka koskevat sellaisia Isoon-Britanniaan suuntautuvia ryhmämatkoja, jotka eivät selkeästi ole Euroopan yhteisön vapaan liikkuvuuden periaatteen mukaisia. Esim. busseilla tehtävillä ryhmämatkoilla on pidettävä mukana matkustajaluetteloa, josta ilmenee kaikkien matkustajien täydellinen nimi, ikä ja sukupuoli. Jos matkustajaluetteloa ei ole tai jos matkustajien passit tai henkilötodistukset eivät ole enää voimassa, voidaan matkasta vastuussa olevalta yritykseltä tai matkan järjestäjältä periä sakkoa jokaisesta sääntöjä rikkovasta matkustajasta. Mikäli matkalle vaaditaan viisumi, vastuullisen yrityksen/matkan järjestäjän on liitettävä viisumi matkustajaluetteloon. Mikäli näin ei tehdä tai jos viisumin voimassaoloaika on kulunut umpeen, vastuullisen yrityksen/matkan järjestäjän maksettavaksi määrätään 2000 punnan suuruinen sakko jokaista sääntöjen vastaista matkustajaa kohti. Tämä herättää seuraavat kysymykset: 1. Onko Euroopan unionissa sovellettavan vapaan liikkuvuuden periaatteen mukaista, että matkan järjestäjälle, esim. bussiyritykselle, asetetaan tällaisia velvoitteita? 2. Millaisiksi komissio arvioi Yhdistyneen kuningaskunnan lainlaatijoiden antamat uudet määräykset, ottaen huomioon yhteisön oikeuden mukaisen vapaan liikkuvuuden periaatteen? 3. Mihin Yhdistyneen kuningaskunnan viranomaisten vastaisiin toimiin komissio aikoo tarvittaessa ryhtyä? António Vitorinon komission puolesta antama vastaus (25. lokakuuta 2000) Euroopan unionista tehdyn sopimuksen ja EY:n perustamissopimuksen liitteenä on pöytäkirja Euroopan yhteisön perustamissopimuksen 7a artiklan tiettyjen näkökohtien soveltamisesta Yhdistyneeseen kuningaskuntaan ja Irlantiin. Sen 1 artiklassa määrätään, että Yhdistyneellä kuningaskunnalla on oikeus (mldr) suorittaa yhteisillä rajoillaan toisten jäsenvaltioiden kanssa sellaisia Yhdistyneeseen kuningaskuntaan pyrkivien henkilöiden tarkastuksia, joita se pitää tarpeellisena tarkistaakseen henkilöiden, joilla on yhteisön oikeudesta johtuvia oikeuksia, oikeuden päästä Yhdistyneeseen kuningaskuntaan ja päättääkseen muille henkilöille myönnettävästä luvasta päästä Yhdistyneeseen kuningaskuntaan. Kun kyse on henkilöistä, jotka pyrkivät Yhdistyneeseen kuningaskuntaan muista jäsenvaltioista, matkustusasiakirjojen ja viisumien tarkastus ei edellä mainittujen määräysten perusteella ole ristiriidassa yhteisön oikeuden kanssa eikä muodosta uutta estettä vapaalle liikkuvuudelle suhteessa yhteisön oikeuden nykyisiin säännöksiin; edellytyksenä kuitenkin on, että tarkastuksessa noudatetaan suhteellisuusperiaatetta. Koska arvoisan parlamentinjäsenen tarkoittamat Immigration and Asylum Act -lain määräykset eivät ole ristiriidassa yhteisön oikeuden kanssa, komissiolla ei ole syytä ryhtyä toimenpiteisiin Yhdistyneen kuningaskunnan viranomaisia vastaan.